ak:Fresh | Fresh Namibie | Aandkerk - LEWE VAN AANBIDDING
LEWE VAN AANBIDDING
Waaraan heg jy ongelooflike waarde in die lewe? Wie of wat is vir jou so belangrik dat jy dit met jou lewe koester? Ons almal het dinge of mense wat vir ons onskatbare waarde inhou en wat ons in die lewe "worship", aanbid.
Jou lewe is dikwels 'n refleksie van wat jy in jou hart en diepste wese waardeer en admireer - hoe jy praat en dink, wat jy doen, waar jy betrokke is, wat jou kwaad en opgewonde maak. Die lewe is 'n spieël en wys nie hoe jy graag die lewe wil hê nie, maar dikwels hoe jy is. Wat beteken dit vir jou? Hoe laat dit jou voel?
As ons deur die boek Jesaja werk, het ons verskillende wonderlike eienskappe van God se identiteit teegekom - Sy soewereiniteit, heiligheid, almag, grootheid, goedheid, regverdigheid, liefde, genade.
In Jesaja 6 het Jesaja 'n heilige ontmoeting met God gehad en was hy met groot bewondering aangeraak deur die grootheid van God. Dit het tot gevolg het dat hy met ope arms geroep het: "Hier is ek, Here! Gebruik my!"
Raak jy nog opgewonde wanneer jy 'n afspraak met die Here het? In die Sondae eredienste? In jou kleingroep? By 'n doop of belydenisaflegging of ander rituele wat ons as deel van ons godsdiens doen? Verwag jy nog om bedien te word deur God by hierdie geleenthede?
Wanneer jy God ontmoet het, en besef watter onskatbare waarde Hy het - Hy is Alles - kan jou lewe nie dieselfde daarna wees nie, jy kan nie aangaan sonder 'n lewe van bewondering en aanbidding nie.
Kom ons lees Jesaja 58:1-11. Vers 2-3 - Die Israeliete vra vir God hoekom beskerm Hy hulle nie, hoekom gebeur daar steeds slegte goed met hulle al vas hulle en beoefen godsdiens?
Vers 3-7 - Die antwoord is omdat hulle dit nie doen om God se grootheid te eer en Sy Naam te heilig en aan Hom lof en aanbidding te toon nie. Hulle harte is nie vol bewondering vir God nie, hulle hou steeds vas aan hul eie agendas. En dan vers 8-11 - die beloning is ewige beskerming, rus vir jou siel en vrede soos lewende water, nie net vir jouself nie, maar jy word 'n bron van lewende water vir ander.
Hoe hou hierdie teks verband met ons godsdiens? Hoe vergelyk dit met ons eredienste en rituele en byeenkomste, plekke waar ons die Here ontmoet?
Psalm 91:1-4 praat van hierdie beskerming waarna almal hunker. Wat beteken Psalm 91 vir jou? Waarvan verwag jy moet God jou beskerm, waarvan is jy gevrywaar? Psalm 91 klink ietwat romanties as ons lewe in duie stort, daar swaarkry en hartseer en pyn en lyding in ons lewe is...
Wat dikwels gebeur is dat ons agter God se grootheid en goedheid, Sy beskerming, wegkruip.
Ons gebruik ons godsdiens en rituele, ons Christenskap, God se grootheid, as 'n skerm waar agter ons skuil en ons gebruik dit as 'n verskoning om steeds aan te gaan met ons eie agendas, ons oortredings, valsheid... Lees Jesaja 29:13-16. Wat staan vir jou uit in hierdie gedeelte? Hoe moet ons lewens verander om God te dien soos wat Hy wil hê?
Het jy al vir God jammer gesê en belydenis gevra... maar dan gaan jy maar weer terug na jou ou gewoontes toe? Al is God genadig en liefdevol om ons te vergewe, doen dit 'n oneer aan Sy beeld en identiteit. Hoe laat dit jou voel? Aan watter voorbeelde kan jy nog dink waar mense Christenskap net as 'n rookskerm gebruik vir hul eie agendas?
Die antwoord is 'n totale oorgawe aan God. 'n Lewe van aanbidding. Is jou Maandag tot Saterdag aanbidding 'n refleksie van jou Sondag ontmoetings met God? Of is jou Sondag aanbidding 'n refleksie van wat in die week vooraf gebeur het?
Ons bid nie net tot God vir ons voorsiening nie, maar ons aanbid die grond waarop Hy loop met ons hele lewe. Hoe kan jy jou week so inrig dat jy eer en dankbaarheid toon vir wie God is? Hoe spoel jou waardering van wie God is oor na jou werk, jou huisgesin, die man op straat en ander areas van jou alledaagse lewe?
Kies jy om God te vergroot, die kollig op Sy almag te plaas, deur 'n lewe van aanbidding? Of kies jy om die vrot kolle, eie begeertes en swakhede van die mens terug te reflekteer na die wêreld? Dink net hoe sal dinge anders lyk as ons diepste waardering die grootheid en goedheid van God is wat ons na die wêreld to reflekteer! Ons sal mense se lewens verander! Ons sal verwondering by mense bring, troos, hoop!
Is daar nog 'n stukkie van jou lewe wat jy agter die skerm van God se beskerming in stand hou, koester en waardeer - wat jy dalk nie bereid is om op te gee in totale oorgawe aan God nie? Dalk gaan jy Sondae werk toe, maar behandel jou werkers Maandag met minagting... Dalk sonder jy jou vir die Here af in 'n vas of geestelike ritueel, maar jy sien nie die nood van jou buurman of die man op straat raak nie? Dalk is dit woede, valsheid, skynheiligheid, eie plesiertjies wat jou daarvan weerhou om in totale opgewondenheid en oorgawe aan die Here te leef...
Wat staan in die pad, hou jou terug, van totale oorgawe aan God?
'n Vrou het 'n ring wat sy geërf het deur 'n juwelier laat waardeer. Die waardeerder het dit van alle kante bekyk en die tekstuur, gehalte, lig, snit, grootte, gewig en alle fasette van die steen evalueer en op die ou einde besef die ring is die raarste, waardevolste steen wat hy nog teegekom het. Die vrou se lewe het verander - sy kon nie maar net die ring weer in 'n gewone laai bêre nie - sy moes die steen poleer en blink vryf en beskerm en koester met haar hele lewe, sy wou dit aldag en heeldag dra en terselftertyd dit in haar kluis bêre, want sy het die waarde daarvan besef.
Besef jy die waarde van God se nalatenskap vir jou - hier en nou? Besef jy die waarde van Sy almag? Leef dit dan voluit!
Mag jou lewe 'n lied wees wat uitroep teen alles wat skade aan God se beeld doen! Mag jou lewe 'n lied wees wat uitroep oor al die mooi en goed wat God vir ons wys in ons lewe! Mag jou lewe 'n lied wees tot eer van God, want Hy is groot en goed!